Maia Sandu, o nouă vizită la București. Mesaj pentru moldovenii care locuiesc în România
- Maria Dima
- 3 martie 2024, 18:41
Președintele Republicii Moldova, Maia Sandu, va efectua o nouă vizită la București. Cu acest prilej, șefa statului i-a chemat la o întâlnire pe toți cetățenii din Republica Moldova care locuiesc în România.
Maia Sandu nu a dezvăluit scopul vizitei în România însă, cel mai probabil, va participa la Gala "Women In Economy". "Dragi cetățeni stabiliți în România, dragi tineri, în următoarele zile voi fi la București și vă invit să ne întâlnim marți, 5 martie, la ora 16.30", a transmis Maia Sandu.
Președinta Confederației Naționale pentru Antreprenoriat Feminin din România, Cristina Chiriac, a anunțat, zilele trecuta, că Maia Sandu va participa la Gala "Women In Economy", care va fi organizată pe 5 martie la Ateneul Român din București. Ultima oară, Maia Sandu a vizitat România în luna ianuarie, când a primit premiul "Timișoara Pentru Valori Europene".
Maia Sandu a marcat 2 ani de când Republica Moldova a depus cererea de aderare la UE
Duminică, 3 martie, s-au împlinit doi ani de când Republica Moldova a depus cererea de aderare la Uniunea Europeană. Cu acest prilej, Maia Sandu a transmis că aderarea la blocul comunitar va duce la schimbări importante. "Exact acum doi ani, la 3 martie 2022, am semnat cererea de aderare a Republicii Moldova la Uniunea Europeană.
În aceşti doi ani am făcut paşi hotărâţi pe calea europeană, iar eforturile noastre susţinute au fost răsplătite cu decizia pozitivă de iniţiere a negocierilor de aderare, un semnal clar că suntem pe drumul cel corect. Aderarea la UE înseamnă condiţii mai bune în şcoli şi grădiniţe, drumuri modernizate, poduri noi, spitale dotate cu echipamente moderne şi, cel mai important, înseamnă pace şi securitate", a transmis Maia Sandu.
Şefa statului a adăugat că "avem mult de lucru, dar împreună putem realiza toate obiectivele propuse".
"Împreună, avem puterea de a depăşi orice obstacol şi de a construi un viitor mai bun pentru Republica Moldova în marea familie europeană", se mai arată în mesajul preşedintei.
Pregătiri pentru aderarea la UE
Republica Moldova a depus o cerere de aderare la Uniunea Europeană pe 3 martie 2022. Pe 17 iunie 2022, Comisia Europeană şi-a emis avizul privind cererea de aderare la UE, iar pe 23 iunie Consiliul European a acordat Republicii Moldova statutul de ţară candidată. La sfârşitul anului trecut, pe 14 decembrie 2023, Consiliul European a decis să dea aviz pozitiv deschiderii negocierilor pentru aderarea Republicii Moldova şi a Ucrainei la Uniunea Europeană, scrie newsmaker.md.